Bekende in musiekkringe sterfRaymond Verster. (Foto: Facebook) Boodskappe van medelye stroom in vanuit die Afrikaanse kunstebedryf nadat Raymond Verster, ŉ bekende pianis en musikant, vroeg Woensdagoggend oorlede is ná ŉ stryd met kolonkanker. Verster was in musiekkringe bekend as pianis en musikale regisseur, wat onder meer die regie van groot konserte soos Krone behartig het, en ook sy musikale vaardighede aan talle musiekblyspele verleen het. Riaan Grobler, sanger en omroeper, is ŉ jare lange vriend van Verster en het aan Maroela Media vertel kolonkanker is verlede jaar by Verster gediagnoseer. “Hy het behandeling daarvoor ontvang en ŉ gedeelte van sy kolon is tydens ŉ operasie verwyder,” het Grobler gesê. “Dit het baie goed met hom gegaan tot omtrent ŉ maand gelede.” Grobler het gesê Verster was op die herstelpad toe hy vroeër vandeesmaand uitgevind het daar is weer twee gewasse in sy kolon. Volgens Grobler het dié nuus Verster geknak. “Hy het baie vinnig agteruitgegaan.” Verster is in die Mediclinic Midstream oorlede. Hy was 35 jaar oud. Volgens Grobler sal Verster ŉ massiewe leemte in die musiekbedryf agterlaat. “Hy was só ŉ begaafde musikant en min mense het geweet dat hy ook ŉ ongelooflike stem gehad het. Hy was verskriklik hoog opgelei in musiek en daar was omtrent nie ŉ instrument wat hy nie kon bespeel nie. Hy was ŉ fenomenale musikant en ŉ nóg beter vriend.” Grobler het gesê Verster het nog tot onlangs musiek gekomponeer. “Veral die laaste ruk. Hy het die mooiste goed gekomponeer en dit nog in die hospitaal vir my gespeel. Nou sal niemand dit hoor nie.” Ander bekendes in die bedryf het ook hul medelye teenoor Verster op sosiale media betoon. “Sjoe, vanoggend is ek geskok,” het die sangeres Andriëtte Norman geskryf. “Jy was nie net ŉ wonderlike mens nie, maar ŉ begaafde musikant. Dankie vir die voorreg dat ek die verhoog saam met jou kon deel. Rus in vrede.” “Dit is so hartseer,” het Margit Meyer-Rödenbeck op Instagram gesê. “Rus in vrede, Raymond,” het die musikant Andrew James op Facebook geskryf. “Jy was my heel eerste vriend in Johannesburg. Ek sal jou nooit, ooit vergeet nie. Maak mooi musiek vir die angels.” Volgens Grobler is Verster se begrafnisreëlings nog nie getref nie en kan sy Facebook-blad dopgehou word vir inligting oor die diens.